

**ПРОГРАМ РАДА ЗА 2024.**

Чачак, 30. 12. 2023.

Садржај:

1. Појам традиције, заблуде у пракси.............................................................................3
2. Поља деловања Центра за неговање традиције.........................................................4
3. Мисија и циљ Центра за неговање традиције............................................................4
4. Анализа културног живота у сеоским срединама......................................................5
5. Област деловања...........................................................................................................6

* Едукација и рад са младима...................................................................................6
* Манифестације........................................................................................................9
* Инфраструктура у сеоским срединама...............................................................11
* Дом културе у Мрчајевцима................................................................................12
* Сакупљање народног блага..................................................................................13
* Сарадња са установама културе, удружењима, појединцима...........................14
* Издавачка делатност, промоција..........................................................................14
* Остале активности Центра за неговање традиције.............................................15

1. Кадровска и организациона структура......................................................................16
2. Логистика......................................................................................................................16
   * + - **Појам традиције, заблуде у пракси**

Реч традиција је латинског порекла *Traditio*, у значењу пренети, чувати, предати (на чување). У српски језик је дошла преко француског глагола *Tradere.*

Ми ћемо је користити у смислу преношења и чувања нематеријалног и материјалног културног наслеђа које се преноси годинама или генерацијама ,,са колена на колено” и чини основ културног идентитета нашег народа.

Две су заблуде у односу према традиционалном наслеђу:

**Прва**, традиционалистичка, где се традиција схвата као непроменљива категорија, уз опасност да племенита идеја чувања народног блага склизне у политикантство и национализам у негативном смислу речи. То је тако и не може другачије бити! Тако се то ради, само тако је исправно! Разликују се, међутим, верски и други обичаји у два суседна села, стилови градње, морална начела... Исти обичај током година може да добија нове примесе тако да се може говорити о слојевитости културног наслеђа кроз епохе. И једни и други и трећи и ини представљају обележја националног идентитета са специфичностима одређеног географског подручја које се одсликава на духовну надградњу.

Међутим, треба бити опрезан и не упасти у другу скривену замку. Наиме, уобичајено је мишљење (поменуто у уводним реченицама) да се под традицијом подразумева нешто што је старо 200–300 година, што су баштинили наши преци, а заправо традиционална могу бити и савремена културна достигнућа и догађања која имају трајање (пример: Конкурс за савремену композицију на фрули инспирисану народном традицијом коју расписује Сабор фрулаша Србије; затим музички фестивали, ликовне колоније, књижевни сусрети итд). Битно је да су (опште)прихваћена, да се понављају у одређеним временским интервалима и да својим садржајима утичу и формирају културни идентитет нашег народа.

**Друга** је мондијалистичка. Под утицајем глобализације запоставља се, све до ниподаштавања, културни идентитет нашег народа, а величају и усвајају културни обрасци других, великих народа. Мас медији, друштвене мреже, интернет чине лако доступним, поготову младима, информације из целог света. Једник кликом на тастатуру ви сте сад у Аустралији, за пар секунди у Кини, Америци, Русији, било где. У хиперпродукцији доступних информација пуно је садржаја сумњивог квалитета у свим сферама, чак и у уметности, који се усвајају као културни образац и прихватљив модел понашања. Глобалисти, да би, свесно или несвесно, уништили културу малих народа, за генијална уметничка дела проглашавају скарадне инсталације вреднујући их у милионима долара, чинећи тако тихи притисак да народ заволи мондијалистичку културу, понекад сумњиве уметничке вредности, понижавајући и заборављајући, уједно, сопствену националну културу.

* + - * **Поља деловања Центра за неговање традиције**

Поља деловања Центра за неговање традиције кретаће се у оквиру:

* афирмације уметничког наслеђа народа нашег краја исказаног кроз свирку,

песму и игру, споменичке записе;

* обичаја и веровања који се преносе усменом традицијом;
* бележења и сакупљања писаних и материјалних објеката народног

градитељства и фолклорне архитектуре, као и предмета који су се некада (више) користили у свакодневном животу;

* организације програма у Дому културе у Мрчајевцима;
* организације манифестација у сеоским срединама;
* организације едукативних радионица за младе из домена народне традиције
  + - * **Мисија и циљ Центра за неговање традиције**
* ,,Култура и уметност, обичаји и веровања, лепота и мудрост живљења чине

традицију једног народа. То је нешто по чему се тај народ препознаје, то је богатство ума и духа које му помаже да траје и опстаје.

Традиција српског народа богата је и неисцрпна ризница коју треба отварати, откривати, упознавати и тако сачувати од заборава непроцењиве вредности које чине лепоту духа нашег народа...

Не треба заборавити традицију и обичаје, нити их се одрицати. Ако се одрекенемо својих обичаја, чини се, као да се одричемо својих предака, наслеђа и корена..."

* У временима без струје, без телевизије, интернета и друштвених мрежа људи су

се окупљали око ватре и огњишта, причали приче, лирске и епске песме, певали, приповедали легенде и митове, преносили народно благо са колена на колено. Уз ватру се разбуктавала народна машта... То треба записати, сачувати, подсећати...;

* циљ ЦНТ Чачак је очување и развој изворног, народног стваралаштва,

едукација и стручно усавршавање у области културе и уметности, развијање и унапређење медијске културе и писмености, стварање услова за развој креативних потенцијала појединаца у области културе, организација сценско уметничких активности, еколошке и хуманитарне активности, активности у области родне, верске и националне равноправности и укључивање особа са инвалидитетом у активан друштвени живот;

* традиција је промењљива категорија, није ,,мртво слово” на папиру. Она се

разликује од села до села, од региона до региона, што говори о богатству културног идентитета једног народа. Из те различитости рађа се дух толеранције, међусобног разумевања и сарадње као основе за демократизацију једног друштва;

* младим генерацијама треба приближити нашу традицију прилагођавајући је

савременим тенденцијама у култури, да би је лакше разумели и прихватили као своју. Рецимо, показати да се на фрули могу свирати не само пастирске ̶ пасторалне мелодије, већ и рок, џез и класична музика;

* ЦНТ Чачка представља установу у којој ће се се у духу толеранције, међусобног

разумевања и уважавања, а у сарадњи са градом Чачком, споразумно усаглашавати културна политика на територији града Чачка, посебно у сеоским срединама;

* преко ове Установе постићи ће се виши ниво контроле трошења средстава,

односно средства ће се претежно усмеравати у програме, а знатно мање у ,,иће и пиће" , што је раније често био случај;

* подстицање културно – уметничког стваралаштва у сеоским срединама,

посебно стављање у пуну функцију Дома културе у Мрчајевцима;

* неговање и унапређење традиционалног културног наслеђа, добара и баштине;
* развој аматерског стваралаштва од јавног интереса за град Чачак;
* идеја ЦНТ је да се направи правилник о категоризацији и класификацији

манифестација при чему ће се вредновати њихова оригиналност и аутентичност, допринос очувању народних обичаја и традиције, одрживост, медијска видљивост итд. Манифестације би се, по јасно утврђеним критеријумима, сврставале у прву, другу или трећу категорију;

* Сврставање манифестација у одговарајуће категорије помоћи ће граду

приликом доношења одлуке о висини средстава која треба определити. Својевремено, а тај акт је још увек на снази, у Чачку је постојала ,,Одлука о манифестацијама од значаја за град Чачак". Све културне приредбе које су имале статус ,,од значаја за град Чачак" финансиране су директно из буџета, док су остале тзв ,,јаде" ишле на конкурс за пројектно финансирање. Нажалост, од те праксе се давно одустало, и требало би тај правилник изменити јер су, у међувремену, заживеле многе нове, значајне културне манифестације (Карусел, Етнофест, Калиграфија, Балкански бијенале, Дани патријарха Павла, Ирмосови програми, Прича...).

* Осим доносиоцима политичких одлука категоризација манифестација ће

помоћи и самим организаторима јер ће тако знати шта треба да поправе у програму, концепцији, медијској промоцији, како да се боље позиционирају и привуку туристе – посетиоце...

* + - * **Анализа културног живота у сеоским срединама**

1. Феномен глобализације, друштвених мрежа и интернета за последицу има потирање националног идентитета малих народа. Губе се културне, друштвене, социјалне, привредне и политичке особености и свет све више постаје униполаран, Маклуаново ,,глобално село“. ,,Пред нама као народом и државом је кључни задатак да оно што нам је најдрагоценије одбранимо, унапредимо и да се на стваралачки начин прилагодимо свету глобализације". Оснивањем Установе културе ,,Центар за неговање традиције", Чачак прави искорак и на микро плану даје значајан допринос очувању нашег језика, писма, обичаја, традиције и културе. То је до сада била ,,привилегија" и активност формалних и неформалних удружења грађана... Нема сумње да ће нашим примером ускоро кренути и други градови.
2. КУД-ови, удружења грађана, појединци и јавне установе дају велики допринос очувању културне баштине нашег народа. Њих, мислимо на удружења грађана, треба окупити, објединити, усагласити њихове програме... Пружити им стручну помоћ у изради пројеката, планова и програма делатности.
3. У Чачку се организује неколико десетина манифестација које се финансирају из буџета. Доста њих, посебно у руралним срединама, препуштено је волонтерском раду два-три појединца из МЗ, односно организацоним одборима (поједине их чак ни немају) и удружењима грађана без икакве стручне и друге помоћи у изради концепције, програма и саме реализације манифестације.
4. Манифестације у сеоским срединама се пежоративно сврставају у ,,јаде", јер се, често, своде на то да организатор добијене паре од Града утроши да доведе ,,познату" музику (појам ,,познат" је нарочито културолошки проблематичан), да постави тезге са храном и старим занатима...и да се све заврши са богатим ручком... Те и такве манифестације су онда ,,јаде", без јасно зацртаног циља, концепције и програма... Нема апсолутно никакве оригиналности и аутентичности.

Популизам, масовност по сваку цену и подилажење ниским побудама масовног друштва су подједнако погубни за културу једног народа као и глобализација. Принцип ,,народ то воли" не може бити критеријум за креирање програма. То је онда тзв програм, а не Програм. Јер**, квалитет једне манифестације не мери се бројем посетилаца већ квалитетом програма, оригиналношћу, доприносом културном и духовном бићу српског народа.** Битно је шта остаје иза неке манифестације, не (само) у материјалном него духовном смислу.

1. Организатори, углавном, не траже спонзоре и донаторе (осим часних изузетака) што је велика грешка, јер, рецимо, нека министарства одобравају донације по принципу ,,динар на динар".
2. Губе се полако традиционални црквени, сеоски вашари. Они су обележје нашег народа и као такве, аутентичне, треба их сачувати. Али не тако што ће се уместо вашара у порти направити нека ,,јада". Манифестације у руралним срединама треба да имају особеност културног догађаја, а вашар да остане вашар.
3. Културни живот у селима је углавном замро, и то не само културни већ и друштвени, спортски итд. Доказ – на територији града постоји само једно активно сеоско културно уметничко друштво, КУД ,,Радиша Поштић", а некада их је било више од 20.
4. Идеја је да се реафирмише културни живот у селима, да постоје активности током целе године, као што сада раде Мрчајевци са биоскопом, а не само један, два или три дана када се организује нека манифестација, а да преостала 364 дана то село буде ,,мртво“ у културном погледу.

**ОБЛАСТ ДЕЛОВАЊА**

* + - * **Едукација и рад са младима**

Посебну пажњу треба посветити едукацији најмлађих нараштаја, посебно у селима, а то се може остварити уз стручну помоћ и организацију Центра за неговање традиције. Позитиван пример су недавно покренуте радионице фруле, у Прислоници, Мрчајевцима, Горњој Горевници и Пријевору које окупљају 30 ̶ 40 полазника. Дакле, интересовање код младих постоји, треба само неко да их подстакне и да им понуди праве садржајe.

У току 2024. наставиће се започете активности приближавања и упознавања младих са богатством српске народне традиције, али ће се придодати и неке нове креативне радионице:

* радионице фруле у Прислоници, Мрчајевцима, Горњој Горевници и Пријевору

са 30 ̶ 40 полазника, у сарадњи са Удружењем Етнос и КУД ФРА; часови се одржавају два пута седмично током школске године; у време школског распуста часови се, по потреби, држе on-line и организоваће се повремене пробе ради учешћа на манифестацијама.

* школа гусала у сарадњи са Удружењем гусала ,,Танаско Рајић"; нови програм,

часови једном седмично; полазника 5 ̶ 6; организоваће се наступи на манифестацијама које су у надлежности ЦНТ;

* радионице фолклора у школама и вртићима: Горња Горевница, Пријевор,

Прељина, Мрчајевци, Слатина; полазника 150 ̶̶ 200; сарадња са КУД ФРА и КУД ,,Дуле Милосављевић"; часови се одржавају два пута седмично; фолклорне групе ће наступати на манифестацијама које су у надлежности ЦНТ;

* едукативне радионице народног стваралаштва у сарадњи са удружењима Наше

дрво, Еко дизајн и Креативна јазбина:

‣ Традиционалне технике израде предмета од вуне (пустовање, плетење, ткање):

*Садржај*: на oвој радионици учеснике ће о традиционалним техникама израде предмета од вуне упознати етнолог, а онда ће се, кроз практичан рад, упознати са самом израдом ( суво и мокро пустовање вуне ) и основним техникама плетења. Поред техника израде учесници ће се упознати са обичајима прела и посела и припреме предмета за девојачку спрему;

‣ Традиционално одевање и украшавање предмета од текстила:

*Садржај:* кроз предавање ће учесници радионице бити упознати са традиционалним техникама израде текстила, деловима народне ношње, орнаментиком и значењима орнамената на различитим текстилним предметима. У практичном делу ће се бавити украшавањем текстила везом и цртањем на текстилним предметима бојама за текстил;

‣ Традиционална кућа и живот у њој:

*Садржај:* кроз предавање ће учесници радионице бити упознати са традиционалном архитектуром и покућством, научиће како је изгледао живот у прошлости кроз упознавање са називима и функцијама предмета покућства и посуђа. У практичном делу имаће прилику да украсе предмете од керамике и стакла различитим техникама;

‣ Биљке и природа у нашој народној традицији:

*Садржај:* кроз ову радионицу учесници ће бити упознати са поимањем

природе и биљака у нашој прошлости, начинима коришћења и лечења биљкама и обичајима који су везани за природу и прикупљање биља кроз годишњи календар обичаја. У практичном делу радионице учесници ће научити основне технике гајења и употребе биља, а биће упознати и са традиционалним начинима израде сапуна.

*Циљна група за све четири радионице:* ученици основних школа, учитељице, васпитачи.

*Време одржавања, за све четири радионице:* предложени програми се односе на извођење три радионице месечно са по 30 учесника у трајању од по два сата. Место и време зависе од договора са основним школама, али ће се, свакако, водити рачуна о годишњем добу, школским обавезама ученика и наставника, односно васпитача, расположивом времену и територијалној дислокацији.

У току године могуће је одржати три циклуса ових радионица за различите учеснике у различитим сеоским срединама.

Поред ових месечних радионица планирано је и да у оквиру манифестација које организзује Центар за неговање традиције буду приређиване радионице за децу и посетиоце манифестација на којима ће бити приказане специфичности краја у ком се манифестација одржава као и практичан део у оквиру кога ће учесници имати прилику да израде своје рукотворине различитим техникама.

‣ радионице традиционалних техника обраде материјала: макраме и

чворовање, бојење материјала са биљкама из природе, штрикање, хеклање, плетење, вез...

*Садржај:* посебан акценат ће се ставити на технике бојења вуне и памучних материјала биљкама и материјалима из природе (пример: џибра, цигла, паприка, калпине од орахове љуске, кора дрвета...). Током године организоваће се теренска истраживања и пописивање рецепата за добијање одређених боја. Центар за неговање традиције ће, на предлог кустоса из Етнографског музеја у Београду, направити базу података за чачански крај и уступиће их нашем Народном музеју (поседују, такође, збирку рецепата) и Етнографском музеју (већ су им послати одређени рецепти које они нису имали у својој бази података). Постоји идеја да се процес бојења сними камером, да се праве кратки видео садржаји и да се емитују преко друштвених мрежа.

*Циљна група:* ученици основних школа, учитељице, васпитачи.

*Време одржавања*: теренска истраживања ће се радити током целе године а посебно у периоду и у местима у којима се одржавају манифестације у надлежности ЦНТ.

Креативне радионице са ученицима ће се радити крајем другог полугодишта и почетком наредне школске године.

‣ Старе, заборављене дечије игре: клис и машке, кликери, жмурка, коларићу

-панићу, зуца, иде маца око тебе, јелечкиње барјачкиње, ја сам стари чика, ластиш, шуга, ћорава бака, фота, школица...

*Садржај*: Циљ је да се не само сачувају, бар у сећању деце, старе игре, него да се кроз дружење и игру деца социјализују и развијају своје психомоторичке способности које ће им помоћи у савладавању наставног градива; такође, бар мало, деца ће се одвојити од мобилних телефона и друштвених мрежа, односно електронских игрица које десоцијализују младе, утичу на пад концентрације и пажње и које пропагирају неке друге вредности које нису својствене српском традиционалном друштву, православљу и светосављу, уз уважавање и моралних и верких начела других вероисповести.

*Циљна група:* предшколци и ученици нижих разреда основне школе

*Време одржавања*: крај првог или почетак другог полугодишта; у вртићима може и током целе године.

‣ афирмација и неговање српског језика и ћирилице, у сарадњи са школама

и Удружењем ,,Чувари дела Вука Караџића";

*Циљна група:* ученици основних школа.

*Садржај:* помоћ Удружењу у реализацији ,,Дана Вука Караџића" и организовање представе Бедеми ћирилице.

*Време одржавања:* током школске године.

‣ организовање школских приредби са циљем да се наша народна традиција

приближи ученицима и развија поштовање и љубав према нашим духовним и националним вредностима;

‣ развијање еколошке свести код младих и организовање акција очувања и

заштите природе и животне средине.

Код одржавања креативних радионица успоставиће се тесна сарадња са основним школама у сеоским срединама, као и са Центром за стручно усавршавање. Водиће се рачуна да све школе у сеоским срединама буду равномерно укључене у реализацију појединих програма.

* + - * **Манифестације**

ЦНТ ће у току 2024. организовати следеће манифестације:

|  |  |  |  |
| --- | --- | --- | --- |
| 1. | Соколај | Соколићи | 15. 02. 2024. |
| 2. | Атеничко врело | Атеница | 12. 5. 2024. |
| 3. | Дани Прељине | Прељина | јун 2024 |
| 4. | Ивањдански котлић | Д.Трепча | 07. 07. 2024. |
| 5. | Дани кајсије | Миоковци | 13. 07. 2024. |
| 6. | Дани Слатинске бање | Слатина | 20 - 21. 07. 2024. |
| 7. | Сабор фрулаша Србије | Прислоница | 27 - 28. 07. 2024. |
| 8. | Шумадијска краљица | Горња Трепча | 10. 08. 2024. |
| 9. | Бунгур фест | Вујетинци | 31. 08. 2024. |
| 10. | Калиграфија | О.Бања | 03 - 09. 08. 2024. |
| 11. | Плодови Западног Поморавља | Заблаће | 07 - 08. 09. 2024. |
| 12. | Сајам меда и воћа | Чачак | 27 - 29. 09. 2024. |
| 13. | Мрчајевачки песнички сусрети | Мрчајевци | октобар 2024. |
| 14. | Звиждук у Градини | Јежевица | 06. 10. 2024. |
| 15. | Дани патријарха Павла | Овчар Бања | август - октобар 2024. |
| 16. | Ирмос – Хорска сретања | Овчар Бања | јул-новембар 2024. |
| 17. | Ритам града | Чачак | лето 2024. |

Напомена: датуми одржавања манифестација у 2024. су условно дати. У сарадњи са организационим одборима утврдиће се тачни датуми.

Поред утврђивања термина одржавања приоритетан задатак ЦНТ је да, у договору са Градом, формира организационе одборе манифестација, да изврши анализу претходно одржаних манифестација и усвоји програме за ову годину. Рок – јануар/март 2024.

У прегледу су наведене две нове манифестације: Звиждук у градини и Ритам града (срца).

Звиждук у градини: манифестација посвећена најбољем дуету српске народне музике, Боси Овуки и Раду Богдановићу. Поднаслов ће бити ,,Дуетско певање у Срба", јер је тај облик уметничког, музичког изражавања потпуно замро. Према томе, манифестација има своју оригиналност и мисију, а предлог је да се одржава истог дана када и Сабор качамака, због рационализације трошкова (бина, сценографија, разглас...).

Ритам града (срца) представља наставак културних дешавања која су, у години Престонице културе, сврстала Чачак, квалитетом програма, не само као националну престоницу културе већ као балкански Пантеон културе. Потенцијални програми који ће се реализовати у 2024. су: ликовне изложбе, концерти, књижевне вечери, позоришне представе, стручна предавања, креативне радионице за децу, филмске пројекције, обележавање 30. година рада Александре Ристановић из Чачка, недавне победнице Сабора народне музике коју је организовао РТС итд.

Поред поменутих смотри, које имају своју традицију, Центар би се, зависно од расположивих средстава, могао бавити и следећим активностима:

- документарно – еколошко - антрополошки камп у Рошцима, у сарадњи са Галеријом ,,Надежда Петровић" и ТОЧ, за младе ауторе – документаристе који ће снимати кратке филмове о Каблару, орнитологији, планинарењу...а све у циљу популаризације туристичких потенцијала овог краја (видиковац, Овчар Бања, сеоски туризам, здрав живот...);

- еколошки камп у Рошцима, у сарадњи са ТОЧ, за студенте биологије који ће истраживати и пописивати флору и фауну Каблара, опет, са циљем популаризације Каблара, Овчар Бање, видиковца...

- Сајам старих заната са идејом да занатлије на лицу места, пред публиком, прикажу своје умеће; потенцијално место одржавања може бити Градски трг, простор поред бране на Морави, двориште Народног музеја (сарадња са етнолозима);

- формирање неформалног удружења људи који се баве старим занатима који полако изумиру, да се ти занати популаризују, да им се помогне око презентације, наступа на сајмовима и смотрама народног стваралаштва, око израде пројеката за учешће на конкурсима...

- Чачани су надалеко познати по свом специфичном хумору. Неко ко нас је као шерете прославио широм Србије је Слободан Матовић Џаја, хумориста, сатиричар, писац, глумац... Група његових пријатеља покренула је иницијативу да се, њему у част, у Чачку организују дани сатире и хумора. Носилац ове манифестације би могао бити Културни центар, с обзиром да је у њему Џаја провео свој радни век;

- већ неколико година постоји идеја да се у Доњој Трепчи покрене манифестација у част ћирилице као традиционалног српског писма. Са идејним творцима овог пројекта ЦНТ ће у фебруару обавити разговор како би се благовремено извршиле све потребне припреме за покретање једне овако значајне манифестације. Успоставити тесну сарадњу око реализације програма са Удружењем ,,Чувари дела Вука Караџића".

- Милићевци, Вранићи, Ракова, па и Соколићи (осим манифестације Соколај) су села у којима живи преко 2 000 становника, а која, такорећи, немају ни продавницу а камоли некаква културна догађања. Ракова је, рецимо, седамдесетих година прошлог века имала позоришну дружину; сва та села су, донедавно, имала фолклорна друштва, а Милићевци предтакмичење за Сабор фрулаша Србије. У Ракови постоји кадровска и логистичка инфраструктура да се направи једна оригинална рурална манифестација која неће наликовати на сличне у окружењу;

- организовње, самостално или у сарадњи са другим удружењима и ЈУ, попут ТОЧ, и других манифестација које Град повери Центру;

- у сарадњи са удружењима пензионера формирати секције жена по селима, нешто попут ,,Евгеније" у Јежевици и удружења ,,Жене Катрге", да би се популарисала женска радиноста, стара јела, женско предузетништво... Добра основа за то постоји у Горњој Трепчи и Слатини јер су жене из тих села већ имале активно учеће у манифестацијама на територији својих МЗ;

- **Такмичење села Србије**: под покровитељством КПЗ Србије и у сарадњи са КПЗ Чачак организовати Такмичење села на подручју Чачка, са циљем да се оцени стање и омогући бржи развој пољопривреде на селу, створе бољи животни услови, унапреде комуналне, здравствене, просветне и друге активности сеоског становништва. У Такмичењу села учествују сва сеоска насеља са територије града Чачка. Села се надмећу у оствареним резултатима у пољопривредној производњи, развоју културе, просвете и здравствене заштите, екологији, изградњи и уређењу села.

У сарадњи са културно просветним заједницима и установама културе из других места у Моравичком округу организовати окружно такмичење села, чији победник учествује на републичкој смотри;

* категоризација и класификација манифестација које се организују на територији

Града, како би се уравнотежили критеријуми за њихово буџетско и пројектно финансирање;

* ЦНТ треба да посредује, помаже и даје стручно мишљење у изради елабората

организаторима манифестација, културно – уметничким друштвима и удружењима грађана приликом израде конкурсне документације за буџетска и друга средства;

* + - * **Инфраструктура у сеоским срединама**

До марта/априла 2024. урадити пресек стања инфраструктуре која се користи или

би се могла користити за реализацију културних програма, оних који већ постоје или су у плану. Посебно обратити пажњу на:

* попис затеченог стања сеоских домова културе и предлог мера за њихово

довођење у функцију, пре свега са аспекта манифестација које се, евентуално, одржавају у тим МЗ (да ли се домови могу користити за приредбе у случају временских непогода?);

* да ли постоје задружни домови, да ли су у функцији, власничка структура?
* да ли се за одржавање приредби могу користити просторије сеоских школа,

фискултурне сале и учионице?

* у МЗ у којима се, традиционално, одржавају манифестације народног

стваралаштва, културне или привредно-туристичке, утврдити расположиве просторе за паркирање возила, могућност за прикључак електро ормара, постојеће санитарне чворове, могућности за постављање бине итд;

* без обзира што је седиште ЦНТ у Чачку, потребно је обезбедити простор за рад

(у канцеларијама МЗ, домовима културе, школама...) у неколико села (Трбушани, Мрчајевци, Прељина, Заблаће...) где ће запослени из ЦНТ два или три дана у току месеца вршити своју делатност и организовати састанке са мештанима. Уопште, сам рад Центра изискиваће много теренског рада, а мање седења у канцеларијама. Јер, из другачије перспективе се виде проблеми села са асфалта у центру града, а другачије на лицу места у непосредном додиру са мештанима.

Позитиван пример из праксе, како се могу рационализовати трошкови: мала општина Ражањ је свакој МЗ купила по 10 – 20 столица (различите боје, свака има инвентарски број као обележје те МЗ). Када се негде, на територији општине, организује нека манифестација онда се покупе и саберу све те столице у ту МЗ.

* + - * **Дом културе у Мрчајевцима**

Дом културе у Мрчајевцима је један од најбољих, ако не и најбољи сеоски

Дом културе у Србији. Ка Мрчајевцима, као највећем селу на левој обали Мораве, гравитирају и Бресница, Бечањ, Катрга, Доња Горевница, Вујетинци...односно основне школе у Бресници и Доњој Трепчи са истуреним одељењима у Катрзи, Горњој Трепчи, Станчићима, Мојсињу...

У циљу подстицаја културног живота на овом подручју, односно

децентрализацији културе посебну пажњу треба посветити програмима у Дому културе у Мрчајевцима.

Да би се програми културе у Дому реализовали у складу са прописима

(осигурање учесника и гледалаца, осигурање објекта, атестирање опреме, ПП заштита, набавка опреме, инвестиционо одржавање, фискализација...), да би се вршио адекватан надзор и инфраструктурна улагања и да би ЦНТ био формално-правно обезбеђен мора се решити питање не власништва, него преноса права за коришћење објекта Дома културе на ЦНТ.

Што се програма тиче планира се:

* + - * Једна биоскопска представа месечно (осим у јулу и августу), са две пројекције (цртани филм за децу и актуелно филмско остварење за старију публику);
      * шест позоришних представа, углавном монодраме и дуодраме са темама из српске историје или сеоског живота; представе би се, будући да су едукативног карактера, углавном, приказивале као матине због организованог присуства ученика из околних основних школа;
      * четири креативне радионице за децу, васпитаче и учитељице: ткање, пустовање вуне, бојење вуне и памучних предмета материјалима из природе и израда сапуна традиционалном методом;
      * радионице фруле, два пута седмично, у сарадњи са КУД ,,Радиша Поштић" и Удружењем Етнос из Чачка;
      * пробе фолклорних ансамбала КУД ,,Радиша Поштић", шест пута седмично; пробе ветеранске секције два пута седмично;
      * две књижевне вечери, самостално или као део програма ,,Мрчајевачких песничких сусрета";
      * промоција књига, ЦД и музичких издања који за тему имају Мрчајевце;
      * штампање књиге Владана Тошића ,,Западноморавске војводе и кнезови из друге половине XVIII и прве половине XIX века";
      * два предавања за пољопривреднике из области агрокултуре (рационална употреба пестицида у пољопривредној производњи и значај постављања кућица за птице у воћњацима);
      * еколошке радионице за децу из вртића и акција ,,Чеп за хендикеп";
      * два концерта фолклора уз учешће КУД ,,Радиша Поштић", секције ветерана и гостију из побратимских КУД-ова; хуманитарни концерт;
      * три гостовања КУД-а на манифестацијама у Чачку, плус два гостовања на страни;
      * концерт у част Радојице Кузмановића;
      * ,,Мрчајевци моје село равно" ̶ концерт народне музике;
      * Ликовна колонија ,,Моравско предвечерје";
      * попис епитафа и фотографисање надгробних споменика на Старовлашком гробљу;
      * фотографисање старих вајата, кућа, капија, доксата...
      * у сарадњи са Удржењем пензионера и Удружењем жена организовати предавање на тему родне равноправности и положаја жена у селу;
      * изложба рукорада, старих заната, домаће радиности;
      * изложбе цвећа, меда и пољопривредне механизације;
      * у сарадњи са МЗ и ЈП Моравац постављање жардињера и садња цвећа, односно уређење простора испред Дома културе и бине;
      * школске приредбе у сарадњи са ОШ ,,Татомир Анђелић";
      * едукативне радионице за децу из основних школа;
      * сарадња са ТОЧ и МЗ у организацији Купусијаде;
      * у сарадњи са Удружењем Сове на опрезу организовање предавања на тему птица ,,Славуј из Мрчајеваца";
      * у сарадњи са Удружењем Сове на опрезу организовање манифестације ,,Ноћ сова" у новембру месецу, уз учешће око 300 ̶ 350 ученика чачанских основних школа.
      * **Сакупљање и бележење народног блага**
* сакупљање и чување материјалног културног блага (стари предмети који се све мање или уопште не користе) – формирање етнолошких збирки по школама, домовима културе... За сваки предмет направити пано са сликом, називом и описом за шта се користи(о);
* сакупљање нематеријалног културног наслеђа: обичаји, враџбине, гаталице, питалице, бајалице, стара јела, грокталице, лирске и епске песме, ретке речи и кованице, молитве, пагански народни календари, митови, ритуали, светковине, практична знања о природи и лековитом биљу и народним рецептима за лечење појединих болести, описати значење сеоских топонима, надимци;
* током године пописати и фотографисати натписе на старим гробљашима сеоских гробаља, посебно у МЗ у којима се одржавају манифестације;
* током године пописати славе за свако село;
* у оквиру сваке манифестације у надлежности Центра за неговање традиције пописати, фотографисати и мапирати сеоске записе; забележити обичаје и начин обележавања сеоских слава;
* пописати и фотографисати објекте народног неимарства и фолклорне архитектуре: ограде и прошћа, капије, доксате, млекаре, пивнице, амбаре, брвнаре, чатмаре, магазе, вајате...
* снимати кратке видео клипове старих заната, народног неимарства, стариих јела, рукорада...и то објављивати на друштвеним мрежама.

**• Сарадња са установама културе, удружењима и појединцима**

- сарадња са државним органима и другим организацијама и установама које су од значаја за остваривање циљева ЦНТ Чачка и за развој културног стваралаштва на територији Града Чачка;

- у сарадњи са КПЗ Чачак предлагати истакнуте појединце за добијање Златне значке Културно – просветне заједнице Србије, Вукове награде и Изузетне Вукове награде КПЗ Србије за допринос развоју културе у Републици Србији и свесрпском културном простору;

- координација и реализација, на подручју Чачка, акција које организује Културно – просветна заједница Србије, као што су Најдражи учитељ, Читалачка значка, награда ,,Милан Богдановић"...

- при Министарству културе постоји Сектор за заштиту културног наслеђа који

финансијски помаже квалитетне програме у тој области. Формирањем посебне Установе, ЦНТ и град Чачак постају озбиљан партнер који може обезбедити додатна средства за финансирање своје делатности, али и многих манифестација у нашем крају;

- у сарадњи са Повереништвом за равноправност посебну пажњу посветити

друштвено осетљивим групама и њиховој инклузији у културне активности, едукацију и активан друштвени ангажман заснован на верској, родној и националној равноправности;

- сарадња и усаглашавање програма са КПЗ Чачак, Народним музејом,

Међуопштинским историјским архивом, Библиотеком, Позориштем, Галеријом ,,Надежда Петровић", Културним центром, Центром за стручно усавршавање, Удружењем ,,Чувари дела Вука Караџића", Центром за визуелна истраживања ,,Круг", удружењима: Евгенија, Етнос, Жене Катрге, Наше дрво, ,,Танаско Рајић", Еко дизајн, Креативна јазбина, Ирмос, КУД-овима, МЗ итд.

* + - * **Издавачка делатност, продукција и промоција**

- Подстицати издавачку делатност у оквиру едиције Хроника села са циљем да села на територији Града Чачка добију своју хронику у којој ће се описати њихов историјат, становништво, топоними, обичаји, веровања, пољопривредна, културна, туристичка и спортска делатност итд;

- подстицати и помоћи издавачку делатност удружења која се баве народним стваралаштвом;

- прикупљање и обрада научне и стручне литературе, података и других информација о културној, уметничкој и медијској сцени на територији Града Чачка, посебно у сеоским срединама;

- организација и реализација, самостално или у заједници са другим организацијама у земљи ииностранству, промоције нових пројеката аутора из земље и иностранства и у том смислу организација филмских пројекција, позоришних представа, радио и телевизијске продукције, књижевних вечери, манифестација и сабора, перформанса, посета партнерима и сродним установама у земљи, других облика културног и уметничког изражавања, као и стручних скупова, саветовања, трибина и слично у области културе, уметности и аудиовизуелних медија;

- објављивање писаних публикације, аудио и видео записа из делокруга свог рада, у складу са законом. Прва у плану, већ поменута, књига Владана Тошића о моравским војводама;

- сарадња са медијима, доступност информација

- у сарадњи са Удружењем ,,Чувари дела Вука Караџића" Центар за неговање традиције ће се укључити у програм обележавања 25 година постојања Удружења тако што ће, у част његовог оснивача, покојне Гроздане Комадинић продуцирати монодраму о Солунцима из околине Чачка. Монодрама ће бити рађена по текстовима из књиге Гроздане Комадинић ,,Јунаци Великог рата".

Премијера би била крајем године, у октобру/новембру, а представа би се потом играла по школама да би се деца упознала са бесмртним српским херојима из околине Чачка који су живот и здравље дали за нашу отабину.

**• Остале активности Центра за неговање традиције**

Током целе године Центар за неговање традиције ће спроводити и следеће активности:

- посредовање у реализацији пројеката из области културе и уметности на непрофитној основи;

- едукација и стручно усавршавање из области културе и уметности;

- саветодавна и логистичка помоћ у реализацији самосталних пројеката удружења која се баве изворним народним стваралаштвом;

- стручна помоћ другим организацијама и установама у изради и реализацији културно уметничких програма;

- обављање других послова из области културе и уметности који су од значаја за остваривање циљева ЦНТ Чачак;

- ради остваривања својих циљева и задатака, ЦНТ Чачак може обављати привредне и друге делатности, у складу са законом, Статутом и Програмом рада ЦНТ Чачак, ради стицања средстaва за рад и развој ЦНТ Чачак и помоћи својим члановима.

У марту, Центар за неговање традиције ће обележити 25. годишњицу од почетка бомбардовања и разарања СРЈ, односно херојске одбране отаџбине, тако што ће организовати трибину ,,Извините, нисмо знали да је невидљив" са пук. Золтаном Данијем, човеком који је командовао ракетном јединицом која је понизила НАТО пакт оборивши чудо војне технологије ,,невидљиви" Ф 117А. У оквиру трибине постоји могућност да се прикаже и документарни филм ,,21 секунд", аутора Жељка Мирковића, који управо говори о том догађају.

У сарадњи са КПЗ Чачак и КПЗ Србије у марту/априлу ЦНТ ће организовати изложбу слика ,,Караван уметности".

У октобру месецу организоваће се књижевно вече нашег истакнутог песника Маја Даниловића, човека који већ неколико година ради графичку припрему и прелом за издања Сабора фрулаша Србије.

* + - * **КАДРОВСКА и ОРГАНИЗАЦИОНА СТРУКТУРА**

Одлуку о оснивању Центра за неговање традиције Чачак донела је Скупштина града на седници одржаној 23. 2. 2023.

На истој седници именован је и вд директор.

Правилник о организацији и систематизацији послова Центра за

неговање традиције усвојен је 3. 7. 2023. Сагласност на Правилник градоначелник је потписао 18. 7. 2023.

Министарство државне управе и локалне самоуправе одобрило је пријем у радни однос на неодређено време два радника са ВСС (пословни секретар, и уредник програма) и једног радника са ССС (организатор културних активности).

Министарство финансија РС одобрило је проширење масе за плате у Буџету града Чачка за 2023. годину, почев од 15. септембра 2023, и то за четири радника колико је тренутно и запослено у Центру за неговање традиције.

На основу добијених сагласности, Управни одбор Установе потписао је Уговор о раду са вд директором тек 18. 9. 2023, док су уговори са запосленима потписивани следећим редом:

* 20. септембар 2023. (организатор културних активности);
* 1. октобар 2023. (пословни секретар)
* 1. децембар 2023 (уредник програма).

Од 1. децембра 2023, на одређено време, примљена је чистачица за потребе Дома

културе у Мрчајевцима. Уговор јој истиче 29. фебруара 2024. Треба обезбедити средства за наставак рада.

Према томе--------------------------------------, тренутно је у Центру за неговање традиције запослено четворо радника у сталном радном односу (три са ВСС и један са ССС) и један на одређено.

У Дому културе у Мрчајевцима, да би се реализовао минимум планираних

програма, а пре свега да би се одржавала хигијена и техничко одржавање објекта (разглас, расвета, сценографија на бини итд) потребно је примити домара и чистачицу, а по потреби, у будућности, и уредника програма. За сада, програм уређује и реализује постојећи кадар Установе. Уколико се реши питање преноса права коришћења Дома на Центар за неговање традиције, онда би се у Мрчајевцима формирало – регистровало посебно одељење Установе.

У 2024. преко програма ,,Моја прва плата" треба примити етнолога-антрополга,

који би покривао друго место уредника програма. Он би се посебно бавио организовањем креативних, етнолошких радионица за децу и сакупљањем и бележењем народног блага.

Правне и књиговодствено-финансијске послове за потребе ЦНТ, као и за остале установе културе, обавља Стручна служба Културног центра.

* **ЛОГИСТИКА**
* **Аутомобил**:

Из предложеног програма види се да ће у функционисаћу Центра за неговање

традиције бити доста теренског рада. По процени, 150 ̶ 200 дана проведених на терену. За то је неопходно набавити службени аутомобил и то са већим гепеком, типа пик ап.

* **Канцеларије**:

Решити питање права на коришћење канцеларијског простора у Чачку што је

одлука коју доноси Град (Скупштина или градоначелник). Исто се односи и на простор Дома култур у Мрчајевцима.

Већ је било поменуто да по потреби, у сарадњи са МЗ, треба имати услужни простор за рад у Заблаћу, Слатини и другим селима у којима се одржавају манифестације. Не за стално, већ за повремену употребу, у складу са програмима манифестација.

Чачак, 30. 12. 2023. Зоран Рајичић